ສປຊ ຮ້ອງຂໍທຶນ ມູນ​ຄ່າ 111 ລ້ານ​ດອນ​ລາ​ ເພື່ອລ້ຽງດູ ພົນລະເມືອງ ເກົາຫຼີເໜືອ
ທ່ານ Ghulam Isaczai ກ່າວວ່າ ທຶນ​ດັ່ງກ່າວ ຈະ​ຊ່ອຍ 5 ອົງການ​ຊ່ອຍ​ເຫຼືອ ຢູ່ໃນເກົາຫຼີເໜືອ ສືບ​ຕໍ່​ສະໜອງ​ອາຫານການ​ກິນ ນ້ຳສະອາດ ​ແລະ ​ປັດໄຈ ທີ່ຈຳເປັນ​ຕ່າງໆ ​ໃນ​ປີ 2015.
ອົງການສະຫະປະຊາຊາດ ຫຼື UN ໄດ້ຮ້ອງຂໍທຶນມູນຄ່າ 111 ລ້ານດອນລາ ເພື່ອຊ່ອຍເຫຼືອພົນລະເມືອງ ຂອງເກົາຫຼີເໜືອ ເປັນຈຳນວນ ຫຼວງຫຼາຍ ທີ່ກຳລັງປະເຊີນກັບວິກິດການຂາດ ແຄນອາຫານການກິນ ຜູ້ປະສານງານ ດ້ານມະນຸດສະທຳຂອງອົງການສະຫະປະຊາຊາດ ຮັບຜິດຊອບກ່ຽວກັບເກົາຫຼີເໜືອ ທ່ານ Ghulam Isaczai ກ່າວຕໍ່ ຜູ້ສື່ຂ່າວວີໂອເອ Margaret Besheer ວ່າ ທຶນດັ່ງກ່າວ ຈະຊ່ອຍ 5 ອົງການຊ່ອຍເຫຼືອ ຂອງ UN ທີ່ກຳລັງເຮັດວຽກຢູ່ໃນເກົາຫຼີເໜືອ ສືບຕໍ່ສະໜອງອາຫານການກິນ ນ້ຳສະອາດ ແລະ ປັດໄຈ ທີ່ ຈຳເປັນຕ່າງໆ ໃນປີ 2015 ທ່ານ Isaczai ເວົ້າໃນວັນພຸດວານນີ້ວ່າ UN ກ່າວວ່າ 70 ເປີເຊັນ ຂອງພົນລະເມືອງເກົາຫຼີເໜືອ ຫຼື 18 ລ້ານຄົນນັ້ນ ແມ່ນບໍ່ມີຄວາມໝັ້ນຄົງດ້ານອາຫານການກິນ ແລະ ຂາດແຄນຄວາມຫລາກຫຼາຍ ໃນດ້ານໂພຊະນາການ ແຕ່ທ່ານ Isaczai ກ່າວວ່າ ຈຳນວນຂອງຄົນເຫຼົ່ານັ້ນ ເກືອບ 2 ລ້ານຄົນ ສ່ວນໃຫຍ່ແລ້ວ ແມ່ນພວກເດັກນ້ອຍ ແມ່ຍິງທີ່ຕັ້ງຄັນ ແລະ ແມ່ຍິງທີ່ກຳລັງລ້ຽງລູກດ້ວຍນົມ ແລະ ຜູ້ເຖົ້າຜູ້ແກ່ ແມ່ນຕ້ອງການການຊ່ວຍເຫຼືອດ້ານອາຫານການກິນຫຼາຍທີ່ສຸດ ແລະ ພວກແມ່ຍິງ ແລະ ເດັກນ້ອຍອີກຈຳນວນ 350,000 ຄົນ ແມ່ນຕ້ອງການ ການສັກຢາວັກ ຊີນ ແລະ ຄວາມຊ່ອຍ ເຫລືອທາງດ້ານການແພດຕ່າງໆ